*****

ΚΑΝΟΝΙΣΜΟΣ (ΕΟΚ) αριθ. 983/81 ΤΗΣ ΕΠΙΤΡΟΠΗΣ

της 8ης Απριλίου 1981

περί πωλήσεως με κατ' αποκοπή τιμή καθοριζομένη εκ των προτέρων, εν όψει της μεταποιήσεώς τους εντός της Κοινότητος, ορισμένων κατεψυγμένων βοείων κρεάτων που προέρχονται από αποθέματα οργανισμών παρεμβάσεως και περί τροποποιήσεως του κανονισμού (ΕΟΚ) αριθ. 2182/77

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 7 παράγραφος 3,

Εκτιμώντας:

ότι η εφαρμογή των μέτρων παρεμβάσεως στον τομέα του βοείου κρέατος οδηγεί στη δημιουργία σημαντικών αποθεμάτων μέσα σε ορισμένα Κράτη μέλη·

ότι στην παρούσα κατάσταση της αγοράς υπάρχουν ορισμένες πιθανότητες προωθήσεως αποθεματοποιημένων κρεάτων για μεταποίηση εντός της Κοινότητος·

ότι η πώληση αυτή πρέπει να υπάγεται στους κανόνες που καθορίζονται από τον κανονισμό (ΕΟΚ) αριθ. 2173/79 της Επιτροπής (2), καθώς και στους κανόνες που θεσπίζονται από τον κανονισμό (ΕΟΚ) αριθ. 1687/76 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 227/81 (4), και στους κανόνες που θεσπίζονται από τον κανονισμό (ΕΟΚ) αριθ. 2182/77 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1026/78 (6), προβλέποντας όμως ορισμένες διατάξεις παρεκκλίσεως που αποδεικνύονται αναγκαίες, ιδίως, λόγω του προορισμού των προϊόντων αυτών·

ότι ο κανονισμός (ΕΟΚ) αριθ. 2182/77 προβλέπει στο άρθρο 4 παράγραφος 1 την κατάθεση εγγυήσεως από τον αγοραστή πριν από τη σύναψη του πωλητηρίου συμβολαίου για την εξασφάλιση της μεταποιήσεως των προϊόντων· ότι η κτηθείσα πείρα έδειξε την ανάγκη προβλέψεως της τελευταίας ημερομηνίας για την κατάθεση αυτής της εγγυήσεως, προκειμένου να αποφευχθεί η καθυστέρηση συνάψεως των συμβάσεων εκ μέρους των συμβαλλομένων·

ότι ο κανονισμός (ΕΟΚ) αριθ. 1055/77 του Συμβουλίου (7) προβλέπει ότι, για τα προϊόντα που ευρίσκονται στην κατοχή ενός οργανισμού παρεμβάσεως και αποθεματοποιούνται εκτός του εδάφους του Κράτους μέλους στο οποίο υπάγεται ο οργανισμός αυτός, δύναται να καθορισθεί τιμή πωλήσεως διαφορετική από την τιμή των προϊόντων που αποθεματοποιούνται στο έδαφος αυτό· ότι ο κανονισμός (ΕΟΚ) αριθ. 1805/77 (8) της Επιτροπής καθόρισε τη μέθοδο υπολογισμού των τιμών πωλήσεως των προϊόντων αυτών· ότι, για να αποφευχθεί κάθε σύγχυση, πρέπει να διευκρινισθεί ότι οι τιμές που καθορίζονται από τον παρόντα κανονισμό εφαρμόζονται ως έχουν στα προϊόντα αυτά·

ότι πρέπει να γίνει παρέκκλιση του άρθρου 2 παράγραφος 2 εδάφιο δεύτερο του κανονισμού (ΕΟΚ) αριθ. 2173/79, λαμβανομένων υπόψη των διοικητικών δυσχερειών που επιφέρει σε ορισμένα Κράτη μέλη η εφαρμογή του κανόνος αυτού·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά τη διάρκεια της περιόδου από 13 Απριλίου έως 15 Μαΐου 1981, τίθενται προς πώληση, εν όψει μεταποιήσεώς τους εντός της Κοινότητος, οι ακόλουθες ποσότητες προϊόντων του τομέα του βοείου κρέατος:

- περίπου 3 700 τόνοι βοείου κρέατος που ευρίσκονται στην κατοχή του Γερμανικού Οργανισμού Παρεμβάσεως και έχουν αγορασθεί πριν από την 1η Νοεμβρίου 1980,

- περίπου 5 400 τόνοι κρέατος μη αποστεωμένου που ευρίσκονται στη κατοχή του Ιταλικού Οργανισμού Παρεμβάσεως και έχουν αγορασθεί πριν από την 1η Οκτωβρίου 1980,

- περίπου 3 000 τόνοι βοείου κρέατος μη αποστεωμένου που ευρίσκονται στην κατοχή του Ιρλανδικού Οργανισμού Παρεμβάσεως και έχουν αγορασθεί πριν από την 1η Οκτωβρίου 1980,

- περίπου 2 000 τόνοι αποστεωμένου βοείου κρέατος που ευρίσκονται στην κατοχή του Οργανισμού Παρεμβάσεως του Ηνωμένου Βασιλείου και έχουν αγορασθεί πριν από την 1η Οκτωβρίου 1980.

2. Οι οργανισμοί παρεμβάσεως, που αναφέρονται στην παράγραφο 1, πωλούν κατά προτεραιότητα τα κρέατα των οποίων η διάρκεια αποθεματοποιήσεως είναι η μεγαλύτερη.

3. Οι τιμές, οι ποιότητες και οι ποσότητες που αντιστοιχούν στα κρέατα αυτά αναφέρονται στο παράρτημα Ι.

4. Οι πωλήσεις γίνονται σύμφωνα με τις διατάξεις του κανονισμού (ΕΟΚ) αριθ. 2173/79, του κανονισμού (ΕΟΚ) αριθ. 1687/76, του κανονισμού (ΕΟΚ) αριθ. 2182/77 και τις διατάξεις του παρόντος κανονισμού.

5. Κατά παρέκκλιση από το άρθρο 2 παράγραφος 2 εδάφιο δεύτερο του κανονισμού (ΕΟΚ) αριθ. 2173/79, οι αιτήσεις αγοράς δεν περιλαμβάνουν την ένδειξη του ή των αποθηκευτικών χώρων όπου έχουν αποθηκευθεί τα προϊόντα που ζητούνται.

6. Οι πληροφορίες σχετικά με τις ποσότητες καθώς και με τους χώρους όπου έχουν αποθηκευθεί τα προϊόντα δύνανται να ληφθούν από τους ενδιαφερόμενους στις διευθύνσεις που αναφέρονται στο παράρτημα ΙΙ.

Άρθρο 2

1. Κατά παρέκκλιση από το άρθρο 3 παράγραφος 1 και 2 του κανονισμού (ΕΟΚ) αριθ. 2182/77, η αίτηση αγοράς:

α) ισχύει μόνο εφ' οσον υποβάλλεται από νομικό ή φυσικό πρόσωπο το οποίο από δώδεκα τουλάχιστον μήνες εξασκεί δραστηριότητα σε βιομηχανία μεταποιήσεως προς το σκοπό παρασκευής προϊόντων που περιέχουν βόειο κρέας και το οποίο εγγράφεται στο δημόσιο βιβλίο ενός Κράτους μέλους·

β) πρέπει να συνοδεύεται:

- από έγγραφη ανάληψη υποχρεώσεως του αιτούντος για μεταποίηση των κρεάτων που αγοράσθηκαν εντός της προθεσμίας που αναφέρονται στο άρθρο 5 παράγραφος 1 του κανονισμού (ΕΟΚ) αριθ. 2182/77,

- από την ακριβή ένδειξη της ή των εγκαταστάσεων όπου θα μεταποιηθούν τα κρέατα που αγοράσθηκαν.

2. Οι αιτούντες που αναφέρονται στην παράγραφο 1 δύνανται να αναθέσουν σε εντολοδόχο να παραλάβει τα προϊόντα που αγοράζουν. Στην περίπτωση αυτή, ο εντολοδόχος υποβάλλει τις αιτήσεις αγοράς των αιτούντων που αντιπροσωπεύει.

3. Οι αγοραστές και οι εντολοδόχοι που αναφέρονται στις προηγούμενες παραγράφους τηρούν και ενημερωμένα λογιστικά βιβλία, τα οποία καθιστούν εμφανή τον προορισμό και τη χρήση των προϊόντων, ιδίως εν όψει εξακριβώσεως της αντιστοιχίας των ποσοτήτων των αγορασθέντων και μεταποιημένων προϊόντων.

Άρθρο 3

Το κείμενο του άρθρου 4 παράγραφος 1 πρώτο εδάφιο του κανονισμού (ΕΟΚ) αριθ. 2182/77 αντικαθίσταται από το ακόλουθο κείμενο:

«1. Εγγύηση για την εξασφάλιση της μεταποιήσεως των προϊόντων κατατίθεται, πριν από τη σύναψη της συμβάσεως εκ μέρους του αγοραστού ο οποίος προβλέπεται στο άρθρο 3, στην αρμόδια αρχή του Κράτους μέλους όπου θα λάβει χώρα η μεταποίηση, και το αργότερο εντός των δύο επομένων εβδομάδων από την κατάθεση της αιτήσεως ή της προσφοράς αγοράς. Η εγγύηση κατατίθεται σε εθνικό νόμισμα αυτού του Κράτους μέλους.»

Άρθρο 4

Η εγγύηση η οποία προβλέπεται στο άρθρο 4 παράγραφος 1 του κανονισμού (ΕΟΚ) αριθ. 2182/77 καθορίζεται σέ:

- 40 ECU ανά 100 χιλιόγραμμα για κρέατα μη αποστεωμένα,

- 40 ECU ανά 100 χιλιόγραμμα για αποστεωμένα κρέατα.

Άρθρο 5

Ο παρών κανονισμός αρχίζει να ισχύει την 13η Απριλίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Απριλίου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 251 της 5. 10. 1979, σ. 12.

(3) ΕΕ αριθ. L 190 της 14. 7. 1976, σ. 1.

(4) ΕΕ αριθ. L 26 της 30. 1. 1981, σ. 34.

(5) ΕΕ αριθ. L 251 της 1. 10. 1977, σ. 60.

(6) ΕΕ αριθ. L 132 της 20. 5. 1978, σ. 52.

(7) ΕΕ αριθ. L 128 της 24. 5. 1977, σ. 1.

(8) ΕΕ αριθ. L 198 της 5. 8. 1977, σ. 19.